CELEX: 32017R0874
Language: bg
Date: 2017-05-22 00:00:00
Title: Регламент (ЕС) 2017/874 на Комисията от 22 май 2017 година за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на бутан (E 943a), изобутан (E 943b) и пропан (E 944) в препарати от оцветители (Текст от значение за ЕИП. )

23.5.2017   
            
            
               BG
            
            
               Официален вестник на Европейския съюз
            
            
               L 134/18
            
         РЕГЛАМЕНТ (ЕС) 2017/874 НА КОМИСИЯТА
   от 22 май 2017 година
   за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на бутан (E 943a), изобутан (E 943b) и пропан (E 944) в препарати от оцветители
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               С приложение III към Регламент (ЕО) № 1333/2008 се установява списък на Съюза на добавките в храните, одобрени за употреба в добавки в храните, ензими в храните, ароматизанти в храните и хранителни вещества, и на условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               На 26 януари 2016 г. беше подадено заявление за разрешаване на употребата на бутан (E 943a), изобутан (E 943b) и пропан (E 944) като пропеленти в препарати от оцветители от групи II и III, посочени в част В от приложение II към Регламент (ЕО) № 1333/2008. Впоследствие заявлението беше предоставено на държавите членки съгласно член 4 от Регламент (ЕО) № 1331/2008.
            
         
               (4)
            
            
               Използвани като пропеленти, бутанът, изобутанът и пропанът могат да произведат необходимото налягане за изхвърлянето на препарати от оцветители от аерозолна опаковка с цел получаване на търсеното хомогенно цветно покритие върху храни.
            
         
               (5)
            
            
               Научният комитет по храните оцени безопасността на пропана, бутана и изобутана като разтворители за екстракция през 1991 г. и констатира, че тази употреба е приемлива при спазване на допустима стойност на остатъчни количества в храната от 1 mg/kg за всяко вещество (3).
            
         
               (6)
            
            
               През 1999 г. Научният комитет по храните излезе със становище относно пропана, бутана и изобутана като газове пропеленти за готварски спрейове на основата на растителни масла и за готварски спрейове на основата на водна емулсия (4), като заключи, че с оглед на ниското равнище на остатъчните количества от газовете пропеленти употребата им за печене и пържене не буди безпокойство по отношение на евентуална токсичност.
            
         
               (7)
            
            
               Аналитичните данни, предоставени от заявителя, потвърждават, че един час след пръскането върху различни храни остатъчните количества от бутан (E 943a), изобутан (E 943b) и пропан (E 944) са под границата от 1 mg/kg.
            
         
               (8)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органът“), за да актуализира списъка на Съюза на добавките в храните, установен в приложение III към Регламент (ЕО) № 1333/2008, освен в случаите, когато не е възможно посочената актуализация да въздейства върху здравето на човека. Тъй като разрешаването на употребата на бутан (E 943a), изобутан (E 943b) и пропан (E 944) като пропеленти в препарати от оцветители представлява актуализация на посочения списък, която не може да има отражение върху здравето на човека, не е необходимо да се изисква становището на Органа.
            
         
               (9)
            
            
               Поради това е целесъобразно да се разреши употребата на бутан (E 943a), изобутан (E 943b) и пропан (E 944) като пропеленти в препарати от оцветители от групи II и III, посочени в част В от приложение II към Регламент (ЕО) № 1333/2008. Поради опасността от възпламеняване и с оглед на времето, необходимо нивата на пропелентите да спаднат под границата от 1 mg/kg, е целесъобразно разрешение да се предостави само за професионална употреба, за да се гарантира, че стандартизираните промишлени протоколи се спазват и времето между пулверизирането и консумацията е достатъчно, за да бъдат удовлетворени пределните стойности за допустими остатъчни количества.
            
         
               (10)
            
            
               Поради това приложение III към Регламент (ЕО) № 1333/2008 следва да бъде съответно изменено.
            
         
               (11)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение III към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 май 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Доклади на Научния комитет по храните, двадесет и девета серия, 1992 г.
   
      (4)  Становище относно пропана, бутана и изобутана като газове пропеленти за готварски спрейове на основата на растителни масла и за готварски спрейове на основата на водна емулсия. Научен комитет по храните, 29.3.1999 г.
   
      ПРИЛОЖЕНИЕ
      В част 2 от приложение III към Регламент (ЕО) № 1333/2008 след вписването за E 903 се добавят следните вписвания:
      
         
                     „E 943a
                  
                  
                     Бутан
                  
                  
                     1 mg/kg в крайния хранителен продукт
                  
                  
                     Препарати от оцветители от групи II и III, посочени в част В от приложение II (само за професионална употреба)
                  
               
                     E 943b
                  
                  
                     Изобутан
                  
                  
                     1 mg/kg в крайния хранителен продукт
                  
                  
                     Препарати от оцветители от групи II и III, посочени в част В от приложение (само за професионална употреба)
                  
               
                     E 944
                  
                  
                     Пропан
                  
                  
                     1 mg/kg в крайния хранителен продукт
                  
                  
                     Препарати от оцветители от групи II и III, посочени в част В от приложение (само за професионална употреба)“